AQ เปิดเทรดวันแรก 0.30 บ. หลังโดนแขวนป้าย SP นาน 2 ปี
AQ เปิดเทรดวันแรกเปิดที่ 0.30 บ. หลังโดนแขวนป้าย SP นาน 2 ปี ล่าสุด ณ เวลา 10.07 น. อยู่ที่ 0.22 บาท โดยเปิดตลาดที่ราคา 0.30 บาท สูงสุดที่ 0.31 บาท ต่ำสุดที่ 0.21 บาท
9 ต.ค. 2560

ผู้สื่อข่าวรายงานว่า บริษัท เอคิว เอสเตท จำกัด (มหาชน) หรือ AQ ล่าสุด ณ เวลา 10.07 น. อยู่ที่ 0.22 บาท โดยเปิดตลาดที่ราคา 0.30 บาท สูงสุดที่ 0.31 บาท ต่ำสุดที่ 0.21 บาท ด้วยมูลค่าซื้อขาย 353.60 ล้านบาท

ทั้งนี้ในวันนี้ตลาดหลักทรัพย์แห่งประเทศไทย (ตลท.) ได้ปลดเครื่องหมาย SP และ NP หุ้นบริษัท เอคิว เอสเตท จำกัด (มหาชน) หรือ AQ ตั้งแต่การซื้อขายรอบเช้าวันนี้ (9 ต.ค.) หลังจากที่บริษัทได้นำส่งงบการเงินในไตรมาส 2/60 แล้ว แต่ได้ขึ้นเครื่องหมาย NR ตั้งแต่การซื้อขายรอบเช้าวันนี้ เนื่องจากได้รับแจ้งจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่าสำนักงาน ก.ล.ต. ได้พิจารณางบการเงินของ AQ แล้ว ไม่พบว่าผู้สอบบัญชีไม่แสดงความเห็นต่องบการเงินของบริษัท เนื่องจากการถูกจำกัดขอบเขตโดยผู้บริหารหรือการจัดทำงบการเงินไม่เป็นไปตามมาตรฐานการบัญชีแต่อย่างใด
อย่างไรก็ตาม เพื่อให้หลักทรัพย์ของ AQ สามารถซื้อขายได้ตามสภาพความเป็นจริง ตลาดหลักทรัพย์ฯ จึงอาศัยอำนาจตามความในข้อ 29(3) ของข้อบังคับตลาดหลักทรัพย์แห่งประเทศไทย เรื่อง การซื้อขายการชำระราคา และการส่งมอบหลักทรัพย์ในตลาดหลักทรัพย์ พ.ศ. 2555 กำหนดให้ราคาซื้อขายหลักทรัพย์ของ AQ ในวันที่ 9 ตุลาคม 2560 ไม่มีราคาสูงสุดและต่ำสุด